**** **FAZEKAS BIOLÓGIA VERSENY**

A *Budapesti Fazekas Mihály Gyakorló Általános Iskola és Gimnázium* illetve a *Magyar Természettudományi Múzeum* közös szervezésében meghirdetésre kerülő **„Fazekas Biológia Verseny”**
az általános iskola 7–8. évfolyam és a középiskolás korosztályt célozza meg.

**I. A verseny célja:**

A versenyben részt vevő diákok rövid, tartalmas pályázatot készítsenek, a múzeum kiállításaihoz kapcsolódva, önálló kutatómunka keretében, a megadott témák egyikében.

**II. A verseny menete:**

**A kétfordulós versenyt két korcsoport számára hirdetjük meg.**

Az első fordulóban a versenyzőktől egy esszé összeállítását várjuk, a megadott két témából egyet kiválasztva, maximum 5 gépelt oldal + képes mellékletek terjedelemben. Ehhez a múzeum kiállításait információforrásként használhatják.

A legmagasabb pontszámokat elérő pályázókat egy második fordulóra hívjuk, melynek helyszíne a Magyar Természettudományi Múzeum lesz. Itt a pályázók rövid, színes, maximum háromperces előadásban számolnak be pályamunkájukról, amelyet szintén egy szakértő zsűri értékel. Az előadásokat követően a versenyzőket, sorsolás alapján, négyfős csapatokra osztjuk. Ezután indul a kiállításokban zajló izgalmas csapatverseny.

**III. A versenyre való jelentkezés, nevezés módja:**

Nevezni elektronikusan lehet, az alábbi e-mail címre küldött levéllel, mely tartalmazza:

* a versenyző nevét,
* iskoláját,
* osztályát,
* választott témáját,
* a felkészítő tanár nevét.

Az általános iskolás korosztály nevezését a galderika@fazekas.hu,
a gimnáziumi korosztály nevezését pedig a kocsiattila@fazekas.hu e-mail címre várjuk.

**Nevezési határidő: 2016. október 25. kedd.**

A versenyre nevező diákok a felkészülés időszakában ingyenesen nézhetik meg a Magyar Természettudományi Múzeum kiállításait. Ingyenes múzeumi belépést a versenyzők névsorában szereplőnek biztosítunk.

Az őszi szünet ideje alatt a múzeum, szakértőinek bevonásával, konzultációs lehetőséget biztosít.

A konzultációs időpontokról, a kiállítások elérhetőségéről, nyitva tartásáról és az előjegyzési rendszerről a versenyre regisztrált diákok felkészítő tanárait külön levélben tájékoztatjuk.

A nevezési határidő után érkező jelentkezőknek nem tudunk konzultációs lehetőséget biztosítani.

A múzeum részéről a kapcsolattartó Holler Judit

holler@mttm.hu.

Telefon: +36 1 210-1075/3202

***Az első forduló választható témái:***

1. **Az általános iskolás korosztály – 7-8. osztályos tanulók – számára**
2. **Mit rejtenek csontjaink?**

Az ásatások során számtalan emberi csontlelet kerül elő, melyből a kutatók következtetéseket vonhatnak le akár az egyén korára, vagy nemére vonatkozóan. Táplálkozási szokásokról, életmódról, esetleges betegségekről is mesélhetnek a leletek. Miért fontosak ezek a kutatások a mai ember számára?

1. **Érzékelhető világunk**

Hogyan, mivel érzékeljük környezetünket? Hogyan működnek ezek az érzékszervek? Az élőlények érzékelése nagyon különböző. Hogyan használják ezeket az érzékszerveket az állatok?

***Mindkét, a témához kapcsolódó időszaki kiállítás november 28-ig tart nyitva!***

1. **A gimnáziumi korosztály – 9-10. osztályos tanulók – számára**
2. **Menjünk vissza a múltba!**

Egy jelentős földtörténeti kor volt a Jégkor (pleisztocén). Mi jellemezte a kornak a környezetét és élőlényeit? Hogyan alkalmazkodtak ezek az élőlények a különleges klímához?

1. **Víz-víz mindenütt**

Hazánk vizes élőhelyekben rendkívül gazdag. Folyók és állóvizek mentén változatos vízi életközösségek alakultak ki. Milyen különleges módon alkalmazkodtak a vízi környezethez az itt élő élőlények?

**IV. A verseny tervezett időbeosztása**

**I. forduló** pályamunkáinak leadási határideje ***2017. január 13. péntek.*** Helyszíne a *Budapesti Fazekas Mihály Gyakorló Általános Iskola és Gimnázium portája*.

A pályamunkák értékelése, eredményhirdetése, ***2017. március 3. péntek.*** Az eredmények rögtön felkerülnek a Budapesti Fazekas Mihály Gyakorló Általános Iskola és Gimnázium honlapjára.

**II. forduló, döntő** (prezentáció és csapatverseny) ***2017. március 31. péntek.*** Helyszíne a *Magyar Természettudományi Múzeum Kiállítási épülete*.